EPG บวก 4% ลุ้นกำไรปีนี้โตนิวไฮ 36% โบรกฯ แนะซื้อเป้า 15 บ.
EPG บวก 4% รับงบไตรมาส 2/64 โต 492% หนุนจากยอดขายพุ่ง โบรกฯคาดกำไรทั้งปีจะทำสถิติสูงสุดใหม่ โต 36% แนะ “ซื้อ” เป้า 15 บ.
19 ส.ค. 2564

ผู้สื่อข่าวรายงานว่าวันนี้ (19 ส.ค.2564) ราคาหุ้น บริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG ปิดตลาด อยู่ที่ระดับ 12.60 บาท เพิ่มขึ้น 0.50 บาท หรือ 4.13% โดยทำจุดสูงสุดที่ 12.80 บาท และทำจุดต่ำสุดที่ 12.10 บาท ด้วยมูลค่าการซื้อขาย 316.19 ล้านบาท

บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (13 ส.ค.2564) โดย EPG ได้รายงานงบไตรมาส 2/2564 ทำจุดสูงสุดใหม่ที่ 448 ล้านบาท เพิ่มขึ้น 11% จากไตรมาสก่อน และเพิ่มขึ้น 492% จากงวดเดียวกันของปีก่อน ซึ่งดีกว่าคาด 8% ได้แรงหนุนจากยอดขายที่ขยายตัวดี ทั้งนี้ทางฝ่ายวิจัยได้ปรับเพิ่มประมาณการยอดขายและกำไรปี 2564 ขึ้น 9% และปี 2565 ขึ้น 13% คาดกำไรทั้งปีจะทำสถิติสูงสุดใหม่ที่ 1,652 ล้านบาท โต 36%
อย่างไรก็ดียังคงแนะนำ “ซื้อ” ราคาเป้าหมาย 15 บ.